གཉིས་པའི་ཁྱད་པར་རོ།།དེ་ནི་དེ་འདྲའི་ཏིང་འཛིན་ཞི་བ་བསྟན།།མཉམ་པར་བཞག་པ་དེ་ཡི་སེམས་ཀྱི་ཚོད།།འཛིན་ནུས་པ་ཡི་སེམས་ཅན་གང་ཡང་མེད།།འདི་དག་བཟོད་པ་གཉིས་པའི་ཁྱད་པར་རོ།།འཇིག་རྟེན་འདི་ན་གང་ཡོད་སེམས་ཅན་ཀུན།།དེ་དག་སངས་རྒྱས་མཁྱེན་པས་ཆོས་སྟོན་ཀྱང་།།བཤད་པ་ཐམས་ཅད་དེ་བཞིན་འཛིན་ནུས་ཏེ།།འདི་དག་བཟོད་པ་གཉིས་པའི་ཁྱད་པར་རོ།།ཤར་དང་ལྷོ་དང་ནུབ་དང་བྱང་ཕྱོགས་དང་།།སྟེང་དང་འོག་དང་དེ་བཞིན་ཕྱོགས་མཚམས་ནི།།ཐམས་ཅད་ན་ཡང་འཇིག་རྟེན་མགོན་པོ་མཐོང་།།དེ་ནི་བཟོད་པ་གསུམ་པར་བསྟན་པ་ཡིན།།གསེར་གྱི་ཁ་དོག་ལྟ་བུའི་སྐུ་ལུས་སུ།།འཕྲུལ་པ་བསམ་གྱིས་མི་ཁྱབ་སྤྲུལ་ནས་ནི།།སྲོག་ཆགས་བྱེ་བ་མང་ལ་ཆོས་སྟོན་ཏེ།།འདི་དག་བཟོད་པ་གསུམ་པའི་ཁྱད་པར་རོ།།སངས་རྒྱས་ཞིང་འདིའི་འཛམ་བུའི་གླིང་ཀུན་ན།།བྱང་ཆུབ་སེམས་དཔའ་དེ་ནི་སྣང་བར་འགྱུར།།འཇིག་རྟེན་ལྷ་དང་ལྷ་མིན་བཅས་པར་གྲགས།།འདི་དག་བཟོད་པ་གསུམ་པའི་ཁྱད་པར་རོ།།སངས་རྒྱས་སྤྱོད་ཡུལ་དེ་བཞིན་ཆོ་ག་དང་།།བདེ་བར་གཤེགས་པའི་སྤྱོད་ལམ་ཅི་འདྲ་བ།།ཀུན་ལ་བྱང་ཆུབ་སེམས་དཔའ་དེས་བསླབས་ཏེ།།འདི་དག་བཟོད་པ་གསུམ་པའི་ཁྱད་པར་རོ།།འཇིག་རྟེན་ཁམས་འདི་སེམས་ཅན་ཅི་ཡོད་པས།།བྱང་ཆུབ་སེམས་དཔའི་བསྔགས་པ་བརྗོད་གྱུར་ལ།།དེ་ལ་ཡིད་ནི་རྗེས་སུ་དགར་བྱེད་ན།།སངས་རྒྱས་ཡེ་ཤེས་ལ་ནི་བསླབས་མ་ཡིན།།འཇིག་རྟེན་ཁམས་འདིའི་སེམས་ཅན་སུ་ཡོད་པས།།བྱང་ཆུབ་སེམས་དཔའ་ལ་ནི་མི་སྙན་བརྗོད།དེ་དག་ལ་ནི་ཡིད་ཀྱིས་ཁྲོ་བྱེད་ན།།ད་དུང་སངས་རྒྱས་ཡེ་ཤེས་དེས་མ་བསླབས།།ནོར་རྙེད་པས་ནི་ཡིད་བདེར་མི་འགྱུར་ཏེ།།ནོར་རྣམས་མ་རྙེད་ན་ཡང་མི་དགའ་མེད།།རི་དང་འདྲ་བའི་སེམས་ལ་རྟག་ཏུ་གནས།།འདི་དག་བཟོད་པ་གསུམ་པའི་ཁྱད་པར་རོ།།སྒྲ་ཡི་རྗེས་འགྲོ་བཟོད་པ་འདི་བསྟན་ཏེ།།བསམ་པ་སྒོམ་པ་རྗེས་སུ་འཐུན་པ་དང་།།ཐོས་པ་ལས་བྱུང་དེ་ནི་སྐྱེ་བ་མེད།།འདི་ལ་གང་བསླབས་དེ་ནི་བྱང་ཆུབ་ལམ།།བཟོད་པ་བླ་ན་མེད་པ་གསུམ་པོ་འདི།།བྱང་ཆུབ་སེམས་དཔས་ནམ་ཞིག་ཐོབ་གྱུར་ན།།མི་མཆོག་བདེ་བར་གཤེགས་